༄༅༔ ༔རྡོ་རྗེ་ཕག་མོའི་ཟབ་ཁྲིད་ལས༔ ཁ་བྱང་འཆུག་མེད་གསལ་བྱེད་བཞུགས་སོ༔ ༔
ཐེམས་བྱང་འཆུག་མེད་གདམས་པའི་ལྡེ་མིག་ཀྱང་ཟེར།

༄༅༔ ༔྅྅྅྅྅྅྅྅྅྅ མི་འགྱུར་དབྱིངས་ལ་ཕྱག་འཚལ་ལོ༔ རྡོ་རྗེའི་ཕག་མོའི་ཟབ་ཁྲིད་ལས༔ ཡེ་ཤེས་གསལ་བྱེད་དོན་གྱི་གནད༔ གདམས་
པའི་ལྡེ་མིག་ཞེས་བྱ་སྟེ༔ མཚོ་རྒྱལ་སེམས་ལ་འདི་ལྟར་ཞོག༔ ས་མ་ཡཱ༔ རྒྱ་རྒྱ་རྒྱ༔ ཁ་བྱང་འཆུག་མེད་གསལ་བྱེད་ཀྱི༔ གདམས་པའི་སྒྲོ་འདོགས་ཆོད་པར་བྱེད༔ ལོ་
རྒྱུས་ཡིད་ཆེས་ཁུངས་བཙུན་གྱིས༔ གང་ཟག་ཐེ་ཚོམ་ཆོད་པར་བྱེད༔ དབང་ཆོག་པདྨའི་ཕྲེང་བ་ཡིས༔ སྐལ་ལྡན་སྨིན་ཅིང་གྲོལ་བར་བྱེད༔ གཏུམ་མོ་ཉི་མའི་རང་འོད་ཀྱིས༔
ལུས་ཀྱི་ནད་གདོན་ཞི་བར་བྱེད༔ བདེ་ཆེན་ཡང་གསང་སྒྲུབ་པ་ཡིས༔ བདག་ལུས་རྩ་གནད་གྲོལ་བར་བྱེད༔ རྟ་ཕག་ཡབ་ཡུམ་སྒྲུབ་པ་ཡིས༔ ལུས་ཀྱི་མངོན་ཞེན་བཟློག་

༄༅༔ ༔པར་བྱེད༔ ཡབ་ཡུམ་གཉིས་མེད་གསང་སྒྲུབ་ཀྱིས༔ གནད་གསུམ་གཟེར་གྱིས་ཐེབས་པར་བྱེད༔ རང་ལུས་བདེ་ཆེན་ཉམས་མྱོང་གིས༔ ཟླ་བ་
གཏན་ལ་ཕེབས་པར་བྱེད༔ གཞན་ལུས་བདེ་ཆེན་ཕྲིན་ལས་ཀྱིས༔ བདག་གཞན་བྱིན་གྱིས་བརླབས་པར་བྱེད༔ སྟོན་ཐུན་ཡེ་ཤེས་གསལ་སྒྲོན་གྱིས༔ ཁྲིད་ཀྱི་རིམ་པ་གསལ་
བར་བྱེད༔ ཟབ་ལམ་སྟོང་ཐུན་སྒྲོན་མེ་ཡིས༔ གེགས་རྣམས་མ་ལུས་སེལ་བར་བྱེད༔ རྡོ་རྗེ་ཆུ་འཐུང་གདམས་པ་ཡིས༔ ཉི་མ་དབང་དུ་སྡུད་པར་བྱེད༔ ལས་ཀྱི་ཕྱག་རྒྱའི་
རྣམ་འབྱེད་ཀྱིས༔ ཟླ་བ་དབང་དུ་སྡུད་པར་བྱེད༔ ཨོ་རྒྱན་ཞལ་གདམས་ཆེན་པོ་ཡིས༔ ཐེ་ཚོམ་གོལ་ས་ཆོད་པར་བྱེད༔ གཞན་དོན་རིགས་རྒྱུད་བཞག་ཐབས་ཀྱིས༔ སྤྲུལ་

སྐུའི་ས་བོན་ཐོབ་པར་བྱེད༔ ལྟ་བ་ཡེ་ཤེས་ཀློང་གྲོལ་གྱིས༔ ཁྲེགས་ཆོད་བརྡར་ཤ་ཆོད་པར་བྱེད༔ ལུང་བསྟན་དོན་གསལ་སྒྲོན་མེ་ཡིས༔ དཀར་ནག་ཕུ་ཐག་ཆོད་པར་བྱེད༔ ས་མ་ཡཱ༔ རྒྱ་རྒྱ་རྒྱ༔ ༔ རྡོ་རྗེ་
ཕག་མོའི་ཟབ་ཁྲིད་མཆོག༔ ཡང་གསང་ཀུན་གྱི་སྙིང་པོ་སྟེ༔ མ་འོངས་སྐལ་ལྡན་དོན་བྱེད་དུ༔ འཆལ་གྱིས་དོགས་ནས་ཡི་གེར་བཏབ༔ ཟབ་ལམ་ཆོས་ཚན་བཅུ་བདུན་ཏེ༔ ྅྅྅྅྅྅྅྅ མང་ཉུང་མེད་
པར་ཉམས་སུ་ལོང་༔ ས་མ་ཡཱ༔ རྒྱ་རྒྱ་རྒྱ༔ ཨེ་མ་ཧོ༔ བདག་འདྲ་བུད་མེད་མཚོ་རྒྱལ་བློ་དམན་ཡང་༔ པདྨའི་གསུང་བཞིན་ཡི་གེར་བཀོད༔ ལས་འཕྲོ་ཅན་དང་འཕྲད་པར་ཤོག༔ ས་མ་ཡཱ༔ རྒྱ་རྒྱ་རྒྱ༔
རིག་འཛིན་རྒོད་ཀྱི་ལྡེམ་འཕྲུ་ཅན་གྱིས། ཟང་ཟང་ལྷ་བྲག་ནས་བཏོན་པ། སླར་ཡང་རི་བོ་དཔལ་འབར་དུ་སྦས་པ་ལ། བདག་འདྲ་པདྨ་ཚེ་དབང་པདྨ་རྒྱལ་པོས། བླ་མ་མཁའ་འགྲོའི་ལུང་བསྟན་ལ་བརྟེན་ནས་གདན་དྲངས་པའོ།། མངའ་བདག་གུང་ཐང་རྒྱལ་པོའི་བཀའི་
བསྐུལ་བ་ལ་བརྟེན་ནས་ཤོག་སེར་ལས་ཕབ་པའོ།།